ทหารไทยลดดอกกู้-ฝาก
ระบุสนองตอบนโยบายการเงินกรุงไทยจ่าย6%ขายพ่วงประกัน
8 ก.พ. 2555

ระบุสนองตอบนโยบายการเงินกรุงไทยจ่าย6%ขายพ่วงประกัน
ทหารไทยได้ฤกษ์ลดดอกเบี้ยเงินกู้เงินฝากออมทรัพย์ลง 0.125-0.25% กรุงไทยสวนออกเงินฝากพ่วงประกัน จ่ายสูงลิ่ว 6% 
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ธนาคารได้พิจารณาปรับลดอัตราดอกเบี้ยเงินกู้และเงินฝากออมทรัพย์ลงมาให้สอดคล้องกับการปรับลดอัตราดอกเบี้ยนโยบายของธนาคารแห่งประเทศไทย (ธปท.) โดยได้ลดดอกเบี้ยเงินให้สินเชื่อแบบมีระยะเวลา (เอ็มแอลอาร์) ลง 0.125% มาอยู่ที่ 7.375% และลดอัตราดอกเบี้ยเงินฝากออมทรัพย์อีก 0.125% มาอยู่ที่ 0.375% 
ขณะที่อัตราดอกเบี้ยสำหรับเงินฝากประจำสำหรับลูกค้าทั่วไปประเภท 24 เดือน และ 36 เดือน ปรับลดลง 0.25% เป็น 2.75% และ 3% ตามลำดับ ส่วนเงินฝากประจำทีเอ็มบี ดอกเบี้ยด่วน ประเภท 3 เดือน ปรับลดลง 0.25% เป็น 2.75% และอัตราดอกเบี้ยเงินฝากประจำ TMB Up &amp; Up โดยเฉลี่ยอยู่ที่ 3% จากเดิม 3.1875% มีผลตั้งแต่วันที่ 7 ก.พ.เป็นต้นไป
อย่างไรก็ตาม ธนาคารยังคงอัตราดอกเบี้ยเงินฝากประจำสำหรับลูกค้าทั่วไป ประเภท 3 เดือน ไว้ที่ 1.75% ประเภท 6 เดือน ที่ 2% ประเภท 12 เดือน ที่ 2.25% และเงินฝากประจำทีเอ็มบี ดอกเบี้ยด่วน 12 เดือน ที่ 3% เช่นเดิม 
นายบุญทักษ์ กล่าวว่า ขณะนี้ธนาคารกำลังดำเนินงานตามกลยุทธ์ที่วางไว้อย่างต่อเนื่อง โดยในด้านเงินฝากได้มีการออกผลิตภัณฑ์เงินออมใหม่ๆ ที่ให้ลูกค้าได้ผลประโยชน์มากกว่าบัญชีเงินฝากประจำธรรมดาทั่วไป เพื่อตอบโจทย์ความต้องการในการออมเงินของลูกค้าได้อย่างเหมาะสม เช่น บัญชีทีเอ็มบี เงินฝากไม่ประจำ และ ME เงินฝากไม่ประจำ ที่ลูกค้าได้รับดอกเบี้ยเหมือนเงินฝากประจำในอัตรา 2.25% และ 3.5% 
ด้านนายชัยณรงค์ เอื้อสิทธิชัย ผู้อำนวยการฝ่ายอาวุโส ธนาคารกรุงไทย กล่าวว่า ธนาคารได้ออกผลิตภัณฑ์เงินฝาก KTB 6+ ซึ่งเป็นเงินฝากประจำ 3 เดือน ให้ดอกเบี้ยสูงถึง 6% รับฝากขั้นต่ำ 5 หมื่นบาท แต่ผู้ฝากจะต้องซื้อประกันชีวิตแบบสะสมทรัพย์กรุงไทย อีซี่ แคช ของบริษัท กรุงไทยแอกซ่า ประกันชีวิต ซึ่งจ่ายเบี้ยประกัน 6 ปี ได้รับความคุ้มครองนาน 10 ปี โดยยอดเงินฝากและเบี้ยประกันชีวิตที่จ่ายรายปีต้องเท่ากันด้วย 
“ธนาคารออกเงินฝากชุดนี้ก็เพื่อส่งเสริมให้ประชาชนเก็บออม คุ้มครองความมั่นคงของชีวิต และช่วยสร้างหลักประกันให้กับครอบครัว ซึ่งนอกจากลูกค้าจะได้รับดอกเบี้ยเงินฝากในอัตราที่สูงแล้ว ยังได้รับสิทธิในการลดหย่อนภาษีสูงสุด 1 แสนบาท ได้รับเงินคืนจากกรมธรรม์ทุกปีตลอด 10 ปี และการันตีผลประโยชน์ขั้นต่ำจากกรมธรรม์ ขายตั้งแต่วันนี้ถึง 15 เม.ย.นี้” นายชัยณรงค์ กล่าว